Komisijos reglamentas (EB) Nr. 656/95,
1995 m. kovo 28 d.
iš dalies keičiantis Reglamentą (EEB) Nr. 2568/91 dėl maišyto alyvuogių aliejaus ir maišyto alyvuogių išspaudų aliejaus savybių ir dėl atitinkamų analizės metodų ir Tarybos reglamentą (EEB) Nr. 2658/87 dėl tarifų ir statistinės prekių nomenklatūros bei dėl bendrojo muitų tarifo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą Nr. 136/66/EEB dėl bendro aliejų ir riebalų rinkos organizavimo [1] su paskutiniais pakeitimais, padarytais Reglamentu (EB) Nr. 3179/93 [2], ir ypač į jo 35a straipsnį,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl bendrojo muitų tarifo [3] su paskutiniais pakeitimais, padarytais Komisijos reglamentu (EB) Nr. 3330/94 [4], ir ypač į jo 9 straipsnį,
kadangi Komisijos reglamentas (EEB) Nr. 2568/91 [5] su paskutiniais pakeitimais, padarytais Reglamentu (EB) Nr. 2632/94 [6], apibrėžia maišyto alyvuogių aliejaus ir maišyto alyvuogių išspaudų aliejaus savybes ir atitinkamus analizės metodus; kadangi Reglamentas (EEB) Nr. 2568/91 taip pat iš dalies pakeičia Reglamento (EEB) Nr. 2658/87 I priede esančias Kombinuotosios nomenklatūros 15 skyriaus 2, 3 ir 4 papildomas pastabas;
kadangi tobulėjant tyrimams alyvuogių aliejaus savybės, apibrėžtos Reglamente (EEB) Nr. 2568/91, turi būti iš dalies pakeistos taip, kad būtų galima kuo geriau užtikrinti parduodamų produktų grynumą, ir turi būti apibrėžtas atitinkamas analizės metodas;
kadangi patirtis rodo, kad yra būtini kai kurie trilinoleinato kiekio nustatymo metodo pataisymai; kadangi, be to, siekiant tęsti suderinimo procesą su Tarptautinės alyvuogių aliejaus tarybos nustatytais tarptautiniais standartais, turi būti pataisytos kai kurios maišyto alyvuogių aliejaus ir maišyto alyvuogių išspaudų aliejaus savybėms nustatytos ribos;
kadangi pirmiau nurodytas alyvuogių aliejaus savybių pakeitimas reikalauja iš dalies pakeisti Kombinuotosios nomenklatūros 15 skyriaus 2, 3 ir 4 papildomas pastabas;
kadangi norint, kad būtų laiko prisitaikyti prie naujų standartų ir sukurti jiems taikyti reikiamas priemones, norint išvengti prekybos sutrikimų, reglamento įsigaliojimo laikas turi būti atidėtas maždaug dviems mėnesiams, ir turi būti numatyta, kad iki reglamento įsigaliojimo įpakuotas aliejus turi būti realizuotas per tam tikrą nustatytą laiką;
kadangi dėl to Reglamentai (EEB) Nr. 2658/87 ir (EEB) Nr. 2568/91, kurio XIV priedu minėtos papildomos pastabos buvo iš dalies pakeistos, turi būti iš dalies pakeisti;
kadangi šiame reglamente numatytos priemonės atitinka Aliejaus ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2568/91 iš dalies pakeičiamas taip:
1) 2 straipsnis papildomas tokia įtrauka:
"- stigmastadienų kiekiui nustatyti - XVII priede nurodytą metodą.";
2) priedai iš dalies pakeičiami pagal šio reglamento I priedą.
2 straipsnis
Reglamento (EEB) Nr. 2658/87 I priede esančios Kombinuotosios nomenklatūros 15 skyriaus 2, 3 ir 4 papildomos pastabos pakeičiamos šio reglamento II priede pateiktu tekstu.
3 straipsnis
Šis reglamentas įsigalioja 60-ą dieną nuo jo paskelbimo Europos Bendrijų oficialiajame leidinyje.
Jis netaikomas maišytam alyvuogių aliejui ir maišytam alyvuogių išspaudų aliejui, įpakuotam iki šio reglamento įsigaliojimo datos ir realizuotam per 10 mėnesių nuo jo įsigaliojimo.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1995 m. kovo 28 d.